Rozsudok Súdneho dvora (šiesta komora) z 10. marca 2022 – Komisia/Belgicko (Odpočet výživného)
(vec C‑60/21)(1)
„Nesplnenie povinnosti členským štátom – Článok 45 ZFEÚ – Článok 28 Dohody o Európskom hospodárskom priestore – Voľný pohyb pracovníkov – Priame dane – Daň z príjmov – Odpočty – Výživné – Rovnosť zaobchádzania – Diskriminácia medzi daňovníkmi rezidentmi a daňovníkmi nerezidentmi“
1.      Žaloba o nesplnenie povinnosti – Skúmanie dôvodnosti Súdnym dvorom – Stav, ktorý treba zohľadniť – Stav ku dňu uplynutia lehoty stanovenej odôvodneným stanoviskom
(pozri body 33, 37)
2.      Voľný pohyb osôb – Pracovníci – Rovnosť zaobchádzania – Dane z príjmov – Odpočet výživného alebo kapitálu predstavujúceho toto výživné a doplnkový dôchodok zo zdaniteľného príjmu – Odmietnutie priznať odpočet platiteľom renty, ktorí nie sú rezidentmi v členskom štáte, poberajú v ňom menej než 75 % príjmu zo svojej zárobkovej činnosti a v členskom štáte svojho bydliska si nemôžu uplatniť rovnaký odpočet – Neprípustnosť
(článok 45 ZFEÚ; Dohoda o EHP, článok 28)
(pozri bod 39 a výrok)
Výrok
1.
Belgické kráľovstvo si tým, že platiteľom renty, ktorí nie sú rezidentmi v Belgicku, poberajú v tomto štáte menej než 75 % príjmu zo svojej zárobkovej činnosti a ktorí si v členskom štáte ich bydliska z dôvodu nízkych príjmov zdaniteľných v tomto štáte nemôžu uplatniť odpočet výživného alebo kapitálu predstavujúceho toto výživné a doplnkový dôchodok zo zdaniteľného príjmu, odmietlo priznať takýto odpočet, nesplnilo povinnosti, ktoré mu vyplývajú z článku 45 ZFEÚ a článku 28 Dohody o Európskom hospodárskom priestore z 2. mája 1992.
2.
Belgické kráľovstvo je povinné nahradiť trovy konania.
1 Ú. v. EÚ C 98, 22.3.2021.